Gruodžio 5 d. Vilniaus universiteto Mokslinės komunikacijos ir informacijos centre bus atidaroma „L’Oréal–UNESCO“ stipendijų programos „Mokslo moterims“ fotografijų paroda. Joje pristatomos šių metų laureatės - penkios talentingos Baltijos šalių mokslininkės (dr. Ilva Nakurtė, Anda Fridrihsonė ir Margarita Baitimirova iš Latvijos ir dr. Karin Kogermann iš Estijos), tarp kurių ir Vilniaus Universiteto docentė, Lietuvos Istorijos Instituto mokslo darbuotoja, Vilniaus universiteto Bioarcheologijos tyrimų centro vadovė dr. Giedrė Motuzaitė-Matuzevičiūtė Keen.

Mokslininkė tiria priešistorėje vykusius mainus tarp nutolusiose vietovėse gyvenančių tautų, liudijamus daiktų, idėjų, augalų, gyvūnų ir žmonių, aptinkamų toli nuo savo kilmės centrų, daugiau nei 3000 metų aplenkiančių Šilko kelią. Kultūrinių augalų bei gyvūnų atsiradimas skirtinguose Eurazijos žemyno pusėse žymi maisto globalizacijos ir globalių kontaktinių tinklų formavimosi pradžią, turėjusią nepaprastą ekologinę, ekonominę bei socialinę įtaką vietinei populiacijai bei aplinkai. Giedrė atlieka tyrimą apie žmogaus paleomitybą, kultūrinių augalų kilmę, išplitimą Eurazijoje, domestikacijos įtaka gamtai bei pačiam žmogui. Šiuo metu Giedrė tiria žemdirbystės suklestėjimą Centrinėje Azijoje bei pirmųjų kultūrinių augalų išplitimą šiuose regionus iš savo sukultūrinimo centrų. Šis tyrimas nagrinėja kaip žemdirbystės dėka tokie geografiniai paribiai, kaip aukštikalnės, buvo žmogaus kologizuoti. Tyrimų metu siekiama nustatyti kalnų zonų įtaką bendriems maisto globalizacijos procesams Eurazijos priešistorėje, remiantis centriniame Tian Šanyje esančiais archeologinių paminklų tyrimais ir įvertinant žmonių, jų kultūrinių augalų ir gyvūnų adaptacijos ypatumus aukštikalnėse, augalų bei gyvūnų kilmę, chronologiją, rūšinę sudėtį, augalų bei gyvūnų adaptacijos prie gamtinių sąlygų mechanizmus, kaip aukštikalnės veikė tolimesnius javų paplitimo Eurazijoje procesus.

Savo tyrimuose ji taiko įvairius tyrimų metodus. Ji atlieka stabiliųjų izotopų δ13C, δ15N ir 18O matavimus žmonių bei gyvūnų kauluose, kurie leidžia sužinoti, kaip žmonių bei gyvūnų mityba keitėsi laike, nuo kada ir kokiuose regionuose matoma C4 fotosintezės augalų vartojimo pradžia, siejama su Kinijoje sukultūrintų sorų vartojimu. Vilniaus universiteto Bioarcheologijos centre atliekami archeobotaninius ir zooarcheologinius tyrimai, kurie padeda nustatyti vartotų augalų ir gyvūnų rūšis bei jų ypatumus.

Nagrinėjant archeologinį objektą bei jo aplinką taikant mokslinius tarpdalykinius metodus galima pažvelgti į molekulinį žmogaus liekanų bei paleoplinkos lygmenį, taip atveriant daug platesnį vaizdą į mūsų praeitį.

Nuo 2005 m. „L`ORÉAL Baltic” pradėjus programos įgyvendinimą Latvijoje, stipendijomis asmeniniam augimui apdovanotos 42 mokslininkės iš Latvijos. 2017 metais projektą išplėtus į visas tris Baltijos šalis, „L`ORÉAL Baltic” stipendiją „Moterims moksle“ gavo dvi mokslininkės iš Lietuvos bei dvi iš Estijos.

„L`ORÉAL Baltic“„Moterims moksle“ stipendijų programa įgyvendinama bendradarbiaujant su trijų Baltijos šalių mokslų akademijomis ir nacionalinėmis UNESCO komisijomis Lietuvoje, Latvijoje ir Estijoje. Lietuvoje stipendijų konkursui šiemet pateiktos 26 paraiškos.

Parodą VU MKIC fojė bus galima apžiūrėti visą gruodį. Po to ją planuojama perkelti į kitas Vilniaus erdves.